Pakuotės lapelis: informacija pacientui

**Aknefug-EL 10 mg/ml odos tirpalas**

Eritromicinas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.

* Neišmeskite šio lapelio, nes vėl gali prireikti jį perskaityti.
* Jeigu kiltų daugiau klausimų, kreipkitės į gydytoją arba vaistininką.
* Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
* Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką.

**Apie ką rašoma šiame lapelyje?**

1. Kas yra Aknefug-EL ir kam jis vartojamas

2. Kas žinotina prieš vartojant Aknefug-EL

3. Kaip vartoti Aknefug-EL

4. Galimas šalutinis poveikis

5. Kaip laikyti Aknefug-EL

6. Pakuotės turinys ir kita informacija

1. Kas yra Aknefug-EL ir kam jis vartojamas

Šis vaistas vartojamas uždegiminių paprastųjų spuogų formų (su mazgeliais ir pustulėmis) gydymui.

2. Kas žinotina prieš vartojant Aknefug-EL

Aknefug-EL vartoti negalima:

* jeigu yra alergija eritromicinui arba bet kuriai pagalbinei –šio vaisto medžiagai (jos išvardytos 6 skyriuje);
* jeigu padidėjęs jautrumas makrolidų grupės antibiotikams;
* jaunesniems kaip 12 metų vaikams;
* nėštumo ir žindymo laikotarpiu;
* senyviems žmonėms.

#### Įspėjimai ir atsargumo priemonės

Pasitarkite su gydytoju arba vaistininku, prieš pradėdami vartoti Aknefug-EL.

* Kai vartojate Aknefug-EL reikia saugotis, kad vaisto nepatektų į akis, nosį, burną, nes sudėtyje esantis alkoholis gali sudirginti gleivinę.

**Vaikams**

Aknefug-EL saugumas ir veiksmingumas vaikams jaunesniems kaip 12 metų neištirti.

**Kiti vaistai ir Aknefug-EL**

Ligos sukėlėjas gali būti atsparus ne tik eritromicinui, bet ir linkomicinui ar klindamicinui (kryžminis atsparumas).

Eritromicino ir klindamicino vartoti kartu nerekomenduojama.

Jei Aknefug-EL vartojamas kartu su kitais geliais, kurių sudėtyje yra alkoholio, arba vietiniais valikliais arba muilais, dažnai gali būti odos sudirginimas, pvz., eritema (raudonė) ir deginantis pojūtis.

Jeigu vartojate ar neseniai vartojote kitų vaistų, arba dėl to nesate tikri, apie tai į pasakykite gydytojui arba vaistininkui.

Nėštumas ir žindymo laikotarpis

Aknefug-ELnėštumo ir žindymo metu vartoti negalima.

Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku.

Vairavimas ir mechanizmų valdymas

Gebėjimo vairuoti ir valdyti mechanizmus neveikia.

3. Kaip vartoti Aknefug-EL

Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją arba vaistininką.

Pažeistos odos plotas Aknefug-EL plonu sluoksniu tepamas 1 arba 2 kartus per dieną kiekvieną kartą nauju vatos tamponu.

Negalima vartoti ilgiau kaip 6 savaites.

Vartojant vaistą ilgiau, būklė gali pablogėti dėl išsivysčiusio bakterijų rezistentiškumo (sumažėjusio jautrumo) bei bakterijų sukelto odos uždegimo.

Ką daryti pavartojus per didelę Aknefug-EL dozę

Sekantį kartą gydymą tęsti įprastine doze.

Aknefug-EL vartojamas tik odai tepti. Netyčia išgėrus vaisto, ypač vaikams, reikia atkreipti dėmesį į tai, kad jo sudėtyje yra izopropanolio. Nedelsiant kreiptis į gydytoją.

Pamiršus pavartoti Aknefug-EL

Negalima vartoti dvigubos dozės norint kompensuoti praleistą dozę.

Nustojus vartoti Aknefug-EL

Pernelyg anksti nutraukę gydymą šiuo vaistu, pasitarkite su gydytoju, nes gali nebūti tinkamo vaisto poveikio.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

4. Galimas šalutinis poveikis

–Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Jeigu vartojant Aknefug-EL atsiranda žemiau išvardintas šalutinis poveikis, vaisto vartojimą reikia nutraukti ir nedelsiant pasikonsultuoti su gydytoju.

Nedažnas (pasireiškia nuo 1 iki 10 iš 1000 vaistą vartojusių žmonių)

Sudėtyje esantis alkoholis gali sukelti odos sausėjimą ir pleiskanojimą, paraudimą, deginimą ir niežulį, ypač pradėjus gydyti Aknefug-EL . Patartina tokiais atvejais odos tirpalu tepti rečiau.

Jei po 4-6 dienų šie požymiai išlieka arba stiprėja, reikia pasitarti su gydytoju ir išsiaiškinti šių pakitimų priežastis.

Labai retas (pasireiškia rečiau kaip 1 iš 10 000 vaistą vartojusių žmonių) Aknefug-EL gali sukelti kontaktinę alergiją, gram neigiamų bakterijų sukeltą folikulitą ir dilgelinę.

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje [www.vvkt.lt](http://www.vvkt.lt/) esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu [NepageidaujamaR@vvkt.lt](mailto:NepageidaujamaR@vvkt.lt), taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu <http://www.vvkt.lt>). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

5. Kaip laikyti Aknefug-EL

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 °C temperatūroje.

Buteliuką laikyti išorinėje dėžutėje, kad vaistas būtų apsaugotas nuo šviesos.

Ant dėžutės ir buteliuko etiketės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

6. Pakuotės turinys ir kita informacija

Aknefug-EL sudėtis

* Veiklioji medžiaga yra eritromicinas. 1 ml odos tirpalo yra 10 mg eritromicino.
* Pagalbinės medžiagos yra izopropilo alkoholis, izopropilo miristatas.

Aknefug-EL išvaizda ir kiekis pakuotėje

Odos tirpalas. Tirpalas yra skaidrus, bespalvis.

Aknefug-EL tiekiamas stikliniame buteliuke su polipropileno užsukamu dangteliu ir polietileno tarpine. Kartono dėžutėje yra vienas buteliukas, kuriame yra 50 ml arba 60 ml odos tirpalo.

Gali būti tiekiamos ne visų dydžių pakuotės.

Registruotojas ir gamintojas

Dr. August Wolff GmbH & Co. KG Arzneimittel

Sudbrackstr. 56,

33611 Bielefeld

Vokietija

Jeigu apie šį vaistą norite sužinoti daugiau, kreipkitės į vietinį registruotojo atstovą.

|  |
| --- |
| UAB Sirowa Vilnius  Eišiškių pl. 8A,LT-02184 Vilnius  Tel. + 370 5 2394150 |

Šis pakuotės lapelis paskutinį kartą peržiūrėtas 2016-08-30

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje[http://www.vvkt.lt/](http://www.ema.europa.eu).